मुंबई: सलमान खान फिल्म्स और धर्मा प्रोडक्शन इस साल मिलकर दो फिल्में शुरू करने वाला था, जिनमें से एक है तरुण मनसुखानी के निर्देशन में बनने वाली फिल्म 'ड्राइव'। इसकी शूटिंग हाल ही में शुरू भी हुई, लेकिन शूटिंग से पहले सलमान खान की कंपनी इस फिल्म से अलग हो गई। इसमें जैकलीन फर्नाडीज़ और सुशांत सिंह राजपूत मुख्य भूमिका में हैं। क्या सुशांत के साथ फिल्म नहीं चाहते सलमान...
सूत्रों की मानें तो सलमान खान सुशांत सिंह राजपूत के साथ यह फिल्म नहीं बनाना चाहते थे। इसकी पुष्टि इस बात से भी होती है कि हाल ही में जब उनसे सुशांत के बारे में पूछा गया तो उनका जवाब था, "कौन सुशांत? मैं इन्हें नहीं जानता।" खैर, फिल्म का हीरो ना बदले जाने के कारण सलमान खान फिल्म्स ने इस प्रोजेक्ट से खुद को अलग कर लिया। सिनेमा ट्रेड में चर्चा है कि सलमान और करन जौहर के सितारे पिछले काफी समय से मेल नहीं खा रहे हैं। इसके पहले 'शुद्धि' तय हुई थी। दो साल के अथक प्रयासों के बावजूद यह फिल्म भी शुरू नहीं हो सकी। अंतत: डिब्बा बंद हो गई। यही स्थिति अब अगले प्रोजेक्ट के लिए भी देखी जा रही है। अक्षय कुमार के साथ 'बैटल ऑफ सारागढ़ी' की घोषणा तो हो गई, लेकिन 'ड्राइव' के डिफरेंसेस का असर दूसरी फिल्म पर भी पड़ेगा। सलमान फिल्मों को अपने अंदाज में बनाते हैं। कहानी, संगीत, रिलीज हर चीज में दखल रखते हैं। उनके अंदाज में धर्मा और अक्षय कुमार के साथ फिल्म बन पाना आसान नहीं।
5 फिल्में होल्ड पर
एसकेएफ ने अब तक 'बजरंगी भाईजान' और 'हीरो' बनाई। जल्द ही इस बैनर में 'ट्यूबलाइट' रिलीज़ होगी। करीब 5 फिल्मों की घोषणा जरूर हुई लेकिन फिल्में प्री-प्रोडक्शन की पहली स्टेज ही क्रॉस नहीं कर पाईं। ये फिल्में थीं। महेश मांजरेकर के साथ मराठी की 'शिक्षाणच्या आयचा घो' का रीमेक, तेलुगु की 'हैप्पी डेज' का रीमेक, पंजाबी की 'जट्ट एंड जूलिएट' का रीमेक। इनके अलावा 'हीरो' के बाद निखिल अडवाणी और सूरज पंचोली के साथ भी एक फिल्म बनना तय थी। एसकेएफ और सलमान के बहनोई अतुल अग्निहोत्री की निर्माण संस्था के लिए राजकुमार संतोषी भी एक फिल्म फिल्म बनाने वाले थे, लेकिन यह फिल्म भी होल्ड पर चली गई। सूत्र बताते हैं 'एसकेएफ' फिल्म के बजट और रिकवरी के मद्देनजर काम कर रहा है। पहले महज दोस्ती के चलते सलमान इन सभी फिल्मों को बनाने की प्लानिंग कर रहे थे, लेकिन अब उनकी टीम प्रैक्टिकल फैसले लेने की दिशा में जा रही है।
hin_Deva hin_Deva mag_Deva hin_Deva